El Contacontes del Parc enguany serà en línia
01 de juny de 2020

Coincidint amb l'arribada del bon temps i amb la finalitat de temporada del Contacontes de la Biblioteca, la Regidoria d'Educació i Infància posa en marxa la XX edició del Contacontes del Parc, una activitat multitudinària que congregava, fins enguany, a un bon nombre de xiquetes i xiquets de la localitat en un paratge del Parc de la Pinada, en la vesprada dels dijous, coincidint també amb la reducció de la jornada escolar que deixava als escolars amb les vesprades lliures d'obligacions.

La irrupció de la pandèmia de Covid-19, que tantes coses ha fet canviar en el dia a dia de la ciutadania, ha  provocat que enguany les xiquetes i xiquets de l'Eliana no puguen reunir-se entorn de l'escenari per a viure aqueixos moments de fantasia que tant els han fet gaudir. Des de la Regidoria, i amb l'ànim que els xicotets espectadors no es queden sense els seus contes, s'ha recorregut a la tecnologia per a portar fins a les seues cases quatre espectacles, un cada dijous del mes, que seran estrenats en la pàgina de Facebook de l'Ajuntament (www.facebook.com/ajuntamentdeleliana) a les 18.30, per a posteriorment estar disponibles també en el canal de YouTube (www.youtube.com/ajuntamentdeleliana) i en el compte oficial d'Instagram, @lelianagram.

Les sessions començaran aquest dijous dia 4 i tindran una duració aproximada de mitja hora, amb dues actuacions per sessió. Els protagonistes d'enguany, un cartell de luxe, seran Almudena Francés, Laia Contacontes, l’Esglai Teatre i Dani Miquel, participant en dues sessions cadascun.

La regidora d'Educació i Infància, Eva Santafé, ha manifestat que “aquesta és una de les activitats que amb més il·lusió es prepara des de l'àrea i és lamentable que enguany, precisament el 20 aniversari, les circumstàncies ens obliguen a dur-la a terme d'aquesta manera, sobretot pensant que les xiquetes i xiquets han hagut d'estar sense eixir de casa tant de temps”.